UTTALELSE FRA ÅRSMØTE I NOTODDEN ARBEIDERPARTI

NEI TIL FERIESTENGING AV ALL KIRURGISK AKTIVITET VED NOTODDEN SYKEHUS!

Notodden Arbeiderparti ser med stor bekymring på at all kirurgisk aktivitet ved Notodden sykehus feriestenger i fire uker i sommer. Sommeren er en aktiv periode på Notodden da det forventes mange besøkende både til verdensarv byen og til Blues Festivalen.

Et sykehus er ikke et sted. Et sykehus er ikke et hus. Et sykehus er mennesker, de som har behov for hjelp når ulykken og sykdommen rammer og de som utfører tjenestene. I befolkningens tanker om medisinsk nytte er det å bli mottatt raskt og medisinsk riktig ved akutt sykdom og skade, sentralt. Det sier seg selv at tid her er en viktig faktor for en vellykket utgang. Riktig behandling innen en individuelt riktig tidsfrist må telle høyest. Å stenge tjenester i perioder skaper utrygghet for Notoddens befolkning og våre gjester og uforutsigbarhet hos de ansatte.

Det er slått fast at Notodden skal beholdes som lokalsykehus i overskuelig framtid, også som akuttsykehus, et fullstendig akuttsykehus. Et akuttmottak er en avdeling i et [sykehus](https://no.wikipedia.org/wiki/Sykehus) som tar seg av akutte [skader](https://no.wikipedia.org/w/index.php?title=Kropsskade&action=edit&redlink=1) og [sykdommer](https://no.wikipedia.org/wiki/Sykdom). I akuttmottaket finnes [leger](https://no.wikipedia.org/wiki/Lege) fra flere fagområder samt [sykepleiere](https://no.wikipedia.org/wiki/Sykepleier). Vi vil at det også skal være slik gjennom sommeren.

Vi går derfor sterkt imot en sommerstenging av sykehuset, dette kan vi ikke godta!